KIRJALLINEN KYSYMYS E-1747/99 esittäjä(t): Karl von Wogau (PPE-DE) komissiolle. Unkarin rajan ylittävien ajoneuvojen polttoainetarkastukset.



Virallinen lehti nro 170 E , 20/06/2000 s. 0092 - 0093



KIRJALLINEN KYSYMYS E-1747/99 esittäjä(t): Karl von Wogau (PPE-DE) komissiolle (1. lokakuuta 1999) Aihe: Unkarin rajan ylittävien ajoneuvojen polttoainetarkastukset Onko komissio tietoinen siitä, että Unkarin tulliviranomaiset suorittavat Unkarin rajan ylittäville kuorma-autoille polttoainetarkastuksia ja perivät maksun yli 200 litraa ylittävistä määristä sekä sakottavat ilmoittamatta jättämisestä? Pitääkö paikkansa, että päinvastaiseen suuntaan ajaville kuorma-autoille ei tehdä vastaavia tarkastuksia? Pitääkö komissio hyödyllisenä, että tässä tapauksessa palautettaisiin käyttöön aikaisemmin käytetyt tulliasiakirjat, joilla todistettiin tankin sisältö rajaa ylitettäessä? Pitääkö komissio hyödyllisenä, että Unkarin kanssa tehtäisiin vastaava sopimus kuin Sveitsin kanssa, jotta näitä tarkastuksia ei suoritettaisi? Günter Verheugenin komission puolesta antama vastaus (16. marraskuuta 1999) Toukokuun 18. päivänä 1956 tehdyn kaupallisten ajoneuvojen väliaikaista maahantuontia koskevan tulliyleissopimuksen 4 artiklan mukaan väliaikaisesti maahantuotujen ajoneuvojen tavallisissa säiliöissä oleva polttoaine saadaan tuoda maahan tuontitullitta ja -veroitta sekä tuontikieltojen tai -rajoitusten estämättä. Jokainen sopimuspuoli voi kuitenkin antaa määräyksiä väliaikaisesti maahan tuotavien moottoriajoneuvojen säiliöissä olevan polttoaineen sallittavasta enimmäismäärästä. Sekä Unkari että Euroopan yhteisö ovat allekirjoittaneet tämän yleissopimuksen (kaupallisten ajoneuvojen väliaikaista maahantuontia koskevan tulliyleissopimuksen (1956) tekemisestä ja Yhdistyneiden Kansakuntien kaupalliseen käyttöön tarkoitettuja maantieajoneuvoja koskevan tulliselvitys- ja CPD-carnet'n soveltamisesta antaman päätöslauselman hyväksymisestä 16 päivänä joulukuuta 1993 tehty neuvoston päätös 94/0111/EY(1)). Yleissopimuksen määräysten mukaisesti Unkarin laissa säädetään, että bensiinin tuonti on arvonlisäveron ja valmisteveron alaista 200 litraa ylittävien määrien osalta. Koska bensiinin tulli on tällä hetkellä 0 prosenttia, tuonneista kannetaan käytännössä ainoastaan arvonlisä- ja valmistevero. Unkari on kuitenkin tehnyt tiettyjen maiden kanssa kahdenvälisiä sopimuksia, joissa määrätään edellä mainitusta poikkeavista vastavuoroisesti sovellettavista enimmäismääristä. Tietyt jäsenvaltiot käyttävät tällä hetkellä rajoitusmahdollisuutta, josta määrätään tariffi- ja tilastonimikkeistöstä ja yhteisestä tullitariffista annetun asetuksen (ETY) 2658/87 ja yhteisön tullittomuusjärjestelmän luomisesta annetun asetuksen (ETY) 0918/83 muuttamisesta 3 päivänä toukokuuta 1988 annetun neuvoston asetuksen (ETY) 1315/88(2) 113 artiklassa seuraavaa: Hyötymoottoriajoneuvojen ja erityiskäyttöön tarkoitettujen konttien tavanomaisten säiliöiden sisältämän polttoaineen osalta jäsenvaltiot voivat rajoittaa tullittomuuden soveltamisen 200 litraan ajoneuvoa, erityiskäyttöön tarkoitettua konttia ja matkaa kohti. Neuvosto valtuutti komission vuoden 1995 joulukuussa neuvottelemaan Bulgarian, Unkarin ja Romanian kanssa sopimukset, jotta tavaroiden maantiekuljetuksille ja yhdistettyjen kuljetusten edistämiselle saataisiin määrättyä tietyt ehdot maantieajoneuvojen kauttakulkuliikenteen helpottamiseksi sopimuspuolten alueella. Sopimukset parafoitiin Bulgarian kanssa vuoden 1998 joulukuussa ja Unkarin kanssa vuoden 1999 huhtikuussa ja Romanian kanssa neuvotteluja jatketaan. Yli 200 litran polttoainemääriin sovellettavista tuontitullivapautuksista keskustellaan neuvostossa kuitenkin edelleen. (1) EYVL L 56, 27.2.1994. (2) EYVL L 123, 17.5.1988.